ติงรัฐบาลไม่ควรรื้อยกแผง
แนะรัฐบาลใหม่ศึกษาข้อดีข้อเสียประกันรายได้ก่อนตัดสินใจ
20 ส.ค. 2554

แนะรัฐบาลใหม่ศึกษาข้อดีข้อเสียประกันรายได้ก่อนตัดสินใจ 
นายประสิทธิ์ บุญเฉย นายกสมาคมชาวนาไทย เปิดเผยว่า การเปลี่ยนจากโครงการประกันรายได้เกษตรกรมาเป็นโครงการรับจำนำ รัฐบาลใหม่ควรนำปัญหาที่เกิดจากการทำโครงการครั้งก่อนๆ มาพิจารณาดูว่าควรมีการปรับเปลี่ยนโครงการให้เหมาะสมอย่างไร เพราะนโยบายของพรรคเพื่อไทยบางอย่างอาจดำเนินการได้ยาก เช่น เรื่องการรับจำนำข้าวทุกเม็ด และการรับจำนำแบบไม่มีการกำหนดเขต ซึ่งอาจต้องใช้งบมากถึง 1.5 แสนล้านบาท และหากข้าวเต็มโรงสีแล้วจะทำอย่างไร 
นายประสิทธิ์ กล่าวว่า ที่ผ่านมารัฐบาลยังไม่เคยเรียกเข้าไปหารือเรื่องการเปลี่ยนโครงการ ทำให้ยังไม่รู้ว่าวิธีการจะออกมาแบบไหน เชื่อว่าธนาคารเพื่อการเกษตรและสหกรณ์การเกษตร (ธ.ก.ส.) ก็คงทำหน้าที่รอจ่ายเงินตามเดิม แต่แนวทางการปฏิบัติซึ่งยังมีเรื่องที่ต้องเตรียมอีกหลายอย่าง เช่น เกษตรกรรายย่อยจะทำอย่างไร เพราะพวกรายใหญ่ได้ประโยชน์จากโครงการนี้แน่ 
นายประสิทธิ์ กล่าวอีกว่า พรรคเพื่อไทยไม่ควรถือว่าโครงการประกันรายได้เป็นนโยบายของรัฐบาลก่อน แต่ควรคิดหาเอาข้อดีของโครงการประกันรายได้ เช่น เรื่องการขึ้นทะเบียนเกษตรกร นำเอามาปรับใช้กับโครงการรับจำนำที่กำลังจะเริ่มใหม่นี้ได้ 
ด้านนายโสฬส สาครวิศว กรรมการผู้จัดการ ธนาคารพัฒนาวิสาหกิจขนาดกลางและขนาดย่อมแห่งประเทศไทย (เอสเอ็มอีแบงก์) กล่าวว่า ขณะนี้มีความกังวลเกี่ยวกับนโยบายการปรับขึ้นค่าจ้างวันละ 300 บาทของรัฐบาลชุดใหม่ เพราะอาจส่งผลกระทบต่อต้นทุนของผู้ประกอบการขนาดกลางและขนาดเล็ก (เอสเอ็มอี) จนเป็นผลให้ต้องมีการปรับขึ้นราคาสินค้า ซึ่งจะส่งผลกระทบทำให้เกิดปัญหาเงินเฟ้อ การปรับขึ้นดอกเบี้ย และสุดท้ายจะกระทบต่อกำลังซื้อของผู้บริโภคด้วย 
“รัฐบาลจึงควรมีการพิจารณาให้รอบคอบก่อนว่าหากมีการขึ้นค่าจ้างว่าจะมีผลกระทบส่วนใดบ้าง โดยอุตสาหกรรมที่เกี่ยวข้องกับภาคการส่งออกที่มีการใช้แรงงานคนเป็นหลักจะกระทบหนัก เพราะต้องแบกรับภาระเรื่องต้นทุนวัตถุดิบที่ปรับเพิ่มขึ้น เงินบาทที่แข็งค่าหากปรับขึ้นค่าจ้างอีกวันละ 300 บาท จะยิ่งซ้ำเติมผู้ประกอบการเพิ่มขึ้นอีก” นายโสฬส กล่าว